**Aποτελέσματα τηλεδιάσκεψης 1ης συνεδρίασης της νέας Επιτροπής που θα εκπροσωπεί τους Εργαστηριακούς Ιατρούς για το θέμα του claw-back καθώς και για όλα τα ζητήματα που θα αφορούν τον Εργαστηριακό Τομέα**

Την Κυριακή 21-1-2024 πραγματοποιήθηκε υπό  την προεδρεία του Β΄Αντιπροέδρου , με τηλεδιάσκεψη η 1η συνεδρίαση της νέας Επιτροπής που θα εκπροσωπεί τους Εργαστηριακούς Ιατρούς για το θέμα του claw-back καθώς και όλα τα ζητήματα που θα αφορούν τον Εργαστηριακό Τομέα.

Η σύσταση της συγκεκριμένης  Επιτροπής προέκυψε μετά από απόφαση της Γ.Σ. του Π.Ι.Σ. και αποτελείται από αιρετούς Εργαστηριακούς συναδέλφους στο Δ.Σ. του Π.Ι.Σ. , εκλεγμένους Προέδρους Ι.Σ. και από έναν εκπρόσωπο των Ιατρικών Συλλόγων Αθηνών , Θεσσαλονίκης και Λάρισας.

Στην 1η αυτή συνάντηση συμμετείχαν και συνάδελφοι Εργαστηριακοί Ιατροί που έχουν εκλεγείς ως μέλη της Γ.Σ.

Συμμετείχαν οι Παναγιωτίδης Βλαδίμηρος – Β΄Αντιπρόεδρος Π.Ι.Σ. & Πρόεδρος Ι.Σ. Κιλκίς , Ψυχογυιός Βασίλειος – Ταμίας Π.Ι.Σ. , Ψαλτάκος Μιχάλης – Μέλος Δ.Σ. , Αθανασίου-Γιαγιάκου Μαρία – Πρόεδρος Ι.Σ. Τρικάλων , Βασιλείου Όλγα – Πρόεδρος Ι.Σ. Δράμας , Βοβατζάκης Βασίλειος – Πρόεδρος Ι.Σ. Σητείας , Καλούδης Δημήτριος – Πρόεδρος Ι.Σ. Κέρκυρας , Καπελέρη Αναστασία – Πρόεδρος Ι.Σ. Ρεθύμνου , Σπανόπουλιος Ιωάννης – Πρόεδρος Ι.Σ. Ξάνθης , Σουλτούκη Ράνια – εκπρόσωπος Ι.Σ. Λάρισας.

Τη συνεδρίαση παρακολούθησε ο κος Βαρνάβας Δημήτριος - Γ.Γ. του Π.Ι.Σ.

Διευκρινίστηκε ότι ο Π.Ι.Σ. ουδέποτε συμμετείχε ή συνομολόγησε στην διακινούμενη πρόταση κοστολόγησης της αιμοληψίας και γνωμάτευσης των απεικονιστικών εξετάσεων αλλά  αντίθετα αναμένει την επίσημη πρόσκληση από το Υπουργείο προκειμένου να καταθέσει προτάσεις.

Αποφασίστηκαν τα κάτωθι :

-) Να διερευνηθεί η Νομική δυνατότητα προσφυγής για διαφυγόντα κέρδη των Ιατρών από τη μη εφαρμογή των Διαγνωστικών Πρωτοκόλλων από πλευράς του ΕΟΠΥΥ.

-) Να πραγματοποιηθεί ενημέρωση των πολιτών για το claw-back και τις επιπτώσεις του.

-) Να ζητηθεί πρόταση από τις Επιστημονικές Εταιρείες Ακτινολογίας – Βιοπαθολογίας και Πυρηνικής Ιατρικής για την αξιοπρεπή κοστολόγηση των αντίστοιχων πράξεων.

-) Να εφαρμοσθεί η ψηφισμένη διάταξη για τη λειτουργία της Επιτροπής θεραπείας στο θέμα των ποιοτικών κριτηρίων.

-) Να εφαρμοσθεί η χρήση ηλεκτρονικού κωδικού του ασφαλισμένου για την έκδοση και εκτέλεση παραπεμπτικών των εργαστηριακών εξετάσεων.

|  |  |
| --- | --- |
|  |  Πανελλήνιος Ιατρικός Σύλλογος  |

- - - - - - - - - - - - - - - - - - - - - - - - - - - - -

*Πλουτάρχου 3, Αθήνα, 10675*

*Τηλ: 210-7258660-2 | mail:* *pisinfo@pisoffice.com*